Kan Rubio trumfe Trump?
Det kunne knapt gått bedre for den 44 år gamle Florida-senatoren i helgens republikanske nominasjonsvalg i Sør-Carolina. Først trakk Jeb Bush seg, så ble det klart at Rubio, dog med et nødskrik, sikret seg andreplassen foranTexas-senator Ted Cruz. Begge deler var uhyre viktig for at senatoren fra solskinnsstaten skal kunne holde trykket oppe i de kommende nominasjonsvalgene – og for at han skal kunne ha sjanse til å ta innpå den stormende veddeløpshesten som leder feltet.At Bush har lagt inn årene er gode nyheter for Rubio av flere grunner: Mange Bush-velgere og donorer vil snu seg mot ham, og med Bush ute blir Rubio etablissementets kandidat. Alt tyder på at det ender i et republikansk tremannsrace mellom Trump, Rubio og Cruz. Mens Trump og Cruz kjemper om de konservative velgerne, vil Rubios velgerskare vokse når moderate kandidater gir seg, som Bush – og også den dagen Ohio-guvernør John Kasich trekker seg. Men vil det være nok til å hevde seg mot Trump? Og når skal Rubio begynne å vinne? Det er et spørsmål som hans donorer kommer til å stille fremover og et press Florida-senatoren kjenner på.Tirsdag er det nominasjonsvalg i Nevada, der Trump ifølge meningsmålingene leder soleklart. Søndag kveld var vi til stede på et valgmøtemed Rubio på et casino i Las Vegas. Senatoren fremsto selvsikker og full av energi til tross for hardkjør og tett program. Han går nå «all in» for «Super Tuesday» 1. mars, da det er republikansk nominasjonsvalg i hele tolv delstater. I løpet av de tre siste dagene har Rubio hatt valgmøtemaraton i fire av dem. Det politiske bildet vil trolig bli langt klarere etter «Super Tuesday». Holder Trump-effekten seg? Klarer Rubio å ta innpå? Hvordan vil Cruz klare seg? Så langt har Rubio en tredjeplass i Iowa, en skuffende femteplass i New Hampshire og andreplassen i Sør-Carolina. Her i Nevada vil han trolig igjen kjempe om andreplassen med Cruz. For å kunne hamle opp med Trump er Rubio nødt til å begynne å vinne. Marianne Vikås, USA-korrespondent
I skyggen av Donald Trumps triumfer lurer Marco Rubio – han som kan gi forretningsmannen tøff konkurranse.